KOMMISSIONENS FORORDNING (EF) Nr. 1962/95 af 9. august 1995 om fastsættelse for produktionsåret 1993/94 af den faktiske olivenolieproduktion samt af enhedsbeløbet for produktionsstøtten

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Spaniens og Portugals tiltrædelse,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), senest ændret ved akten vedrørende Østrigs, Finlands og Sveriges tiltrædelse og ved Rådets forordning (EF) nr. 3290/94 (2),

under henvisning til Rådets forordning (EØF) nr. 2261/84 af 17. juli 1984 om almindelige regler for støtte til olivenolieproduktion og til producentorganisationer (3), senest ændret ved forordning (EF) nr. 636/95 (4), særlig artikel 17a, stk. 2,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (5), senest ændret ved forordning (EF) nr. 150/95 (6), særlig artikel 13, stk. 1, og

ud fra følgende betragtninger:

I artikel 5 i forordning nr. 136/66/EØF er det fastsat, at enhedsbeløbet for produktionsstøtten nedsættes, når den faktiske produktion i et givet produktionsår overstiger den for det pågældende produktionsår fastsatte maksimale garantimængde; de producenter, hvis gennemsnitsproduktion er på mindre end 500 kg olivenolie pr. produktionsår berøres dog ikke af en sådan nedsættelse;

i artikel 17a i forordning (EØF) nr. 2261/84 er det fastsat, at der beregnes en anslået produktion for det pågældende produktionsår med henblik på at fastlægge det beløb for enhedsstøtten til produktionen af olivenolie, der kan udbetales som forskud; for produktionsåret 1993/94 blev den anslåede produktion, samt det enhedsbeløb for produktionsstøtten, der kan udbetales som forskud, fastsat ved Kommissionens forordning (EF) nr. 1187/94 (7);

efter artikel 17a, stk. 2, i forordning (EØF) nr. 2261/84 fastsættes den faktiske produktion, for hvilken retten til støtte er blevet anerkendt, inden otte måneder efter produktionsårets udløb; med henblik herpå meddeler de berørte medlemsstater i henhold til artikel 12a i Kommissionens forordning (EØF) nr. 3061/84 (8), senest ændret ved forordning (EF) nr. 637/95 (9), senest den 31. maj efter hvert produktionsår Kommissionen, hvilken mængde der i hver medlemsstat er blevet indrømmet støtte; det fremgår af disse meddelelser, at den mængde, for hvilken der er indrømmet støtte for produktionsåret 1993/94 er lig med 550 000 tons i Italien, 2 407 tons i Frankrig, 323 161 tons i Grækenland, 588 000 tons i Spanien og 27 486 tons i Portugal;

det forhold, at medlemsstaterne indrømmer støtte for disse mængder, indebærer, at der er foretaget kontrol i henhold til forordning (EØF) nr. 2261/84 og (EØF) nr. 3061/84; fastsættelsen af den faktiske produktion på basis af de af medlemsstaterne meddelte oplysninger om de mængder, der er indrømmet støtte for, foregriber dog ikke de konklusioner, der kan drages af kontrollen af disse oplysningers nøjagtighed i forbindelse med proceduren for regnskabsafslutning;

endvidere bør enhedsstøttebeløbet for den produktion, der er omhandlet i artikel 5, stk. 1, femte afsnit, litra b), i forordning nr. 136/66/EØF, fastsættes på grundlag af den faktiske produktion;

det pågældende beløb omregnes til national valuta efter bestemmelserne i artikel 1 i Kommissionens forordning (EF) nr. 3498/93 af 20. december 1993 om fastlæggelse af de specifikke udløsende begivenheder for olivenoliesektoren (10); enhedsstøttebeløbet bør derfor fastsættes under hensyn til den udløsende begivenhed, der under alle omstændigheder ligger før den 1. februar 1995;

i Spanien og Portugal afviger produktionsstøttebeløbet fra beløbet i de andre medlemsstater;

under hensyn til de ekstraordinære omstændigheder, der medførte en vis forsinkelse i fastsættelsen af den faktiske produktion for produktionsåret 1993/94 med henblik på at sikre, at restbeløbet af produktionsstøtten for nævnte produktionsår udbetales over budgettet for regnskabsåret 1994/95, bør det som undtagelse fra artikel 12b, stk. 3, i forordning (EØF) nr. 3061/84 fastsættes, at restbeløbet udbetales senest den 15. oktober 1995;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

For produktionsåret 1993/94 for olivenolie:

- er den faktiske produktion, for hvilken retten til produktionsstøtte er anerkendt, lig med 1 491 054 tons

- er beløbet for enhedsstøtten til produktionen lig med:

- 60,06 ECU/100 kg for Spanien og Portugal

- 79,84 ECU/100 kg for de andre medlemsstater.

Artikel 2

Uanset artikel 12b, stk. 3, i forordning (EØF) nr. 3061/84 udbetaler medlemsstaterne restbeløbet af den produktionsstøtte for produktionsåret 1993/94, der tilkommer producenter med en gennemsnitsproduktion på 500 kg og derover, senest den 15. oktober 1995.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. august 1995.

På Kommissionens vegne

Martin BANGEMANN

Medlem af Kommissionen

(1) EFT nr. 172 af 30. 9. 1966, s. 3025/66.

(2) EFT nr. L 349 af 31. 12. 1994, s. 105.

(3) EFT nr. L 208 af 3. 8. 1984, s. 3.

(4) EFT nr. L 67 af 25. 3. 1995, s. 1.

(5) EFT nr. L 387 af 31. 12. 1992, s. 1.

(6) EFT nr. L 22 af 31. 1. 1995, s. 1.

(7) EFT nr. L 132 af 27. 5. 1994, s. 4.

(8) EFT nr. L 288 af 1. 11. 1984, s. 52.

(9) EFT nr. L 67 af 25. 3. 1995, s. 3.

(10) EFT nr. L 319 af 21. 12. 1993, s. 20.